
DIÁK MUNKAVÁLLALÓK MEGTARTÁSÁNAK VIZSGÁLATA A TELEKOMMUNIKÁCIÓS SZEKTORBAN

A témaválasztást főként az a meglátásom indokolja, hogy jelenleg az egyik legfontosabb eszköz a munkáltatók kezében hatékony működésük fenntartását illetően, és nagy valószínűséggel a jövőben még inkább fontossá válik a jól menedzselt munkaerő megtartási stratégia. OTDK dolgozatomban ezt a humán erőforrás menedzsment eszközt, a munkaerő megtartás szerepét és gyakorlati használatát vizsgálom, ahol az empirikus kutatást a Magyar Telekom Nyrt. diák munkavállalókat foglalkoztató ügyfélszolgálatán végeztem. Az utóbbi években komoly kihívást jelentett a munkaerőhiány Magyarországon és Európa több országában egyaránt.
A jelenlegi nehéz gazdasági helyzetben (világjárvány, háborús helyzet) még inkább felértékelődik a helyes emberi erőforrás tervezés, ezt erősítendő a megtartási stratégiák kulcs szerepet kaptak. A diákfoglalkoztatás épp a munkaerő megtartás szempontjából egy speciális eset, ahol a foglalkoztató és a munkáltató „személye” nem azonos, továbbá ahol az ösztönzés - megtartás a diákszövetkezet és a diákot foglalkoztató vállalat közös feladata és felelőssége, ezáltal tehát markánsan eltér a főállású munkavállalók helyzetétől. A munkaerő megtartás szakirodalmát áttekintve és Magyarország munkaerőpiaci helyzetéről egy rövid ismertetőt adva, áttérek a vizsgált szervezet bemutatására és az empirikus vizsgálatra. Ebben a részben a kérdőíves felmérés eredményeit ismertetem. Kutatásom kiterjedt a hatékony megtartási eszközök feltérképezésére, valamint a diák elköteleződés motivátoraira.
A kapott adatokat kielemeztem, amelyből átfogó képet kaptam a munkavállalói elköteleződés legfőbb tényezőiről. Összességében elmondható, hogy a diákokat nem feltétlenül anyagi juttatásokkal, hanem inkább rugalmas munkaidőbeosztással lehet motiválni. A Telekom két vezető beosztású munkavállalójával mélyinterjút készítettem, ahol a személyes véleményükre és tapasztalataikra voltam kíváncsi a diák foglalkoztatás sajátosságait illetően. Végül a kutatásaim eredményeit felhasználva javaslatot teszek a vállalatnak, amely által véleményem szerint eredményesebb megtartási stratégia építhető fel.



